Die Wêreldgesondheidsorganisasie is 'n agentskap van die Verenigde Nasies met sy hoofkwartier in Genève, Switserland. Sy doel is om as koördineerder op te tree ter bevordering van internasionale openbare gesondheid. Die WGO (Engels: WHO – World Health Organisation) het op 7 April 1948 totstand gekom (7 April word ook as internasionale Wêreldgesondheidsdag gevier). Die WGO het tans 192 lidlande. Die WGO se organe is die jaarlikse Wêreldgesondheidsvergadering, die Uitvoerende Raad met 34 lede en die Sekretariaat met die Direkteur-generaal (tans Tedros Adhanom van Ethiopië) en nege uitvoerende direkteure. Die WGO beskik daarnaas oor ses streekkantore. Die WGO het tans 4 000 medewerkers, waarvan 1 500 in sy hoofkwartier werk. Die jaarlikse begroting het in die 2006/07 fiskale jaar VS$ 3,313 miljard beloop, waarvan VS$ 924 miljoen in die reëlmatige begroting (ledegelde van lidlande) en VS$ 2,398 miljard se vrywillige bydraes. Die WGO se streekkantore het hulle setels in die volgende stede: Brazzaville (Afrika) Washington, D.C. (Amerika) Nieu-Delhi (Suidoos-Asië) Kopenhagen (Europa) Kaïro (Oostelike Middellandse See) Manila (Westelike Stille Oseaan) Die WGO strewe daarna om in steeds meer lidlande verteenwoordig te wees.